b'\n_START_ARTICLE_\nKiyotaka Kaburaki\n_START_PARAGRAPH_\nKiyotaka Kaburaki (\xe9\x8f\x91\xe6\x9c\xa8\xe6\xb8\x85\xe6\x96\xb9 Kaburaki Kiyokata sau Kaburagi Kiyotaka) (n. 31 august 1878, Tokio, d. 2 martie 1972, Kamakura) a fost un pictor japonez specializat \xc3\xaen bijinga (\xe2\x80\x9epicturi de femei frumoase\xe2\x80\x9d)._NEWLINE_N\xc4\x83scut sub numele Kenichi Kaburaki \xc3\xaen cartierul Kanda din Tokio, a fost fiul lui Saigiku J\xc5\x8dno, unul dintre fondatorii ziarului "Nichi-nichi Shinbun" (actualmente "Mainichi Shinbun"). Pe lang\xc4\x83 faptul ca era un prosper om de afaceri, tat\xc4\x83l lui era \xc8\x99i un om de o vasta cultur\xc4\x83, care scria romane \xc8\x99i critici de teatru. Astfel, t\xc3\xa2n\xc4\x83rul Kenichi, influen\xc8\x9bat de tat\xc4\x83l s\xc4\x83u pe care \xc3\xael admira, \xc8\x99i cresc\xc3\xa2nd \xc3\xaentr-o atmosfera literar\xc4\x83, a avut des prilejul s\xc4\x83 fac\xc4\x83 cuno\xc8\x99tin\xc8\x9b\xc4\x83 cu literatura \xc8\x99i cu artele frumoase._NEWLINE_La recomanda\xc8\x9bia tat\xc4\x83lui s\xc4\x83u \xc8\x99i a lui Ench\xc5\x8d Sany\xc5\xabtei (scriitor \xc8\x99i actor de rakugo), devine la v\xc3\xa2rsta de 13 ani ucenicul lui Toshikata Mizuno (1866-1908), un pictor ukiyo-e al \xc8\x99colii Utagawa \xc8\x99i ilustrator, de la care a primit doi ani mai t\xc3\xa2rziu pseudonimul Kiyotaka._NEWLINE_A publicat ilustra\xc8\x9bii pentru prima dat\xc4\x83 \xc3\xaen ziarul "Yamato Shinbun", ziar al c\xc4\x83rui patron era tat\xc4\x83l s\xc4\x83u, iar mai apoi in T\xc5\x8dhoku Shinbun, dup\xc4\x83 care a devenit artist independent._NEWLINE_La v\xc3\xa2rsta de 23 de ani, a organizat grupul artistic Ug\xc5\x8d-kai (grup care c\xc4\x83uta c\xc4\x83tre o rena\xc8\x99tere a picturii de gen), \xc8\x99i s-a \xc3\xaemprietenit cu scriitorul Ky\xc5\x8dka Izumi, care l-a rugat s\xc4\x83-i ilustreze coper\xc8\x9bile \xc8\x99i paginile de titlu ale trilogiei sale \xe2\x80\x9eSanmai tsuzuki\xe2\x80\x9d. Cam \xc3\xaen aceea\xc8\x99i perioad\xc4\x83 a devinit tot mai interesat de stilul de pictura nihonga (stilul autohton japonez), stil pe care l-a folosit cu prec\xc4\x83dere de atunci \xc3\xaenainte._NEWLINE_\xc3\x8en 1903 a ilustrat \xc3\xaen mod repetat paginile de titlu ale revistei Bungei Kurabu, revista care domina via\xc8\x9ba literar\xc4\x83 a epocii, devenind astfel cunoscut \xc3\xaen toat\xc4\x83 Japonia ca ilustrator de prim\xc4\x83 clas\xc4\x83._NEWLINE_\xc3\x8en 1915 ucenicii s\xc4\x83i Shinsui It\xc5\x8d \xc8\x99i Shimei Terashima au format un grup numit \xe2\x80\x9eKy\xc5\x8ddo-kai\xe2\x80\x9d, afirm\xc3\xa2nd prin aceasta pozi\xc8\x9bia mentorului lor ca unul din liderii vie\xc8\x9bii artistice japoneze de la \xc3\xaenceputul erei Taish\xc5\x8d, lucru consolidat \xc8\x99i prin faptul c\xc4\x83 a c\xc3\xa2\xc8\x99tigat ulterior Marele Premiu (cu pictura intitulat\xc4\x83 \xe2\x80\x9eO ploaie trecatoare\xe2\x80\x9d) la a 9-a expozi\xc8\x9bie de pictur\xc4\x83 organizat\xc4\x83 de Ministerul \xc3\x8env\xc4\x83\xc8\x9b\xc4\x83m\xc3\xa2ntului din Japonia din acel an._NEWLINE_Urmatorii ani au fost boga\xc8\x9bi \xc3\xaen activitate, el organiz\xc3\xa2nd un alt grup artistic, numit \xe2\x80\x9eKinrei-sha\xe2\x80\x9d (care era nucleul asocia\xc8\x9biilor de pictur\xc4\x83 nihonga din Tokio), \xc3\xaempreun\xc4\x83 cu Hyakusui Shirafuku, Eikyu Matsuoka, Somei Y\xc5\xabki \xc8\x99i Reika Kikkawa, \xc8\x99i fiind numit membru al juriului la primul concurs de pictur\xc4\x83 Teiten organizat de c\xc4\x83tre Acadamia Imperiala de Arte Frumoase, concurs pe care l-a c\xc3\xa2\xc8\x99tigat opt ani mai t\xc3\xa2rziu c\xc3\xa2nd a participat cu pictura \xe2\x80\x9eTsukiji-Akashich\xc5\x8d\xe2\x80\x9d. Astfel a devenit o personalitate cheie \xc3\xaen domeniu at\xc3\xa2t prin nume c\xc3\xa2t \xc8\x99i prin fapt. La v\xc3\xa2rsta de 52 de ani a participa la a 11-a edi\xc8\x9bie a concursului Teiten cu pictura \xe2\x80\x9ePortretul lui Ench\xc5\x8d Sany\xc5\xabtei\xe2\x80\x9d (cel care \xc3\xael recomandase maestrului Mizuno), pictur\xc4\x83 care va fi numit\xc4\x83 \xe2\x80\x9eProprietate cultural\xc4\x83 important\xc4\x83 a na\xc8\x9biunii\xe2\x80\x9d \xc3\xaen 2003._NEWLINE_C\xc3\xa2nd Academia Imperial\xc4\x83 de Arte a fost \xc3\xaentemeiat\xc4\x83 \xc3\xaen 1937, Kiburaka a fost acceptat ca membru (dup\xc4\x83 ce fusese membru al Academei de Arte Frumoase din 1929), iar \xc3\xaen 1944 a fost numit \xe2\x80\x9eteishitsu gigeiin\xe2\x80\x9d (\xe2\x80\x9ePictor al Cur\xc8\x9bii Imperiale\xe2\x80\x9d). Dup\xc4\x83 r\xc4\x83zboi, \xc3\xaen 1946, a fost unul din membrii juriului al primei expozi\xc8\x9bii Nitten (Expozi\xc8\x9bia japonez\xc4\x83 de arte frumoase)._NEWLINE_Tot \xc3\xaen 1946 s-a mutat la Kamakura, de la Gotenba, unde fusese evacuat din Ushigome-Yaraich\xc5\x8d, cartierul din Tokio unde locuise, cartier care fusese \xc8\x99i el distrus de bambardamentul incendiar de la sf\xc3\xa2r\xc8\x99itul celui de-al Doilea R\xc4\x83zboi Mondial._NEWLINE_\xc3\x8en anul 1954 a primit "Ordinul Meritul Cultural"._NEWLINE_\xc3\x8en anul 1998 a fost inaugurat la Kamakura Muzeul Memorial Kaburaki Kiyotaka \xc3\xaen fosta locuin\xc8\x9b\xc4\x83 a pictorului._NEWLINE_Este \xc3\xaenmorm\xc3\xa2ntat la cimitirul Yanaka din Tokio.'